text: Politiet leder stadig efter mulig børnelokker
  03 oktober 2018 kl. 04.35
  Politiet har onsdag formiddag fået flere henvendelser på efterlysningen af en mand i orange sportssko, der antastede to piger på en sti i Nordborg i går morges.
  Syd- og Sønderjyllands Politi har fået flere henvendelser om en 50 til 60-årig mand, der tirsdag morgen kort før klokken 08 antastede to mindreårige piger i Nordborg.
  Politiet offentliggjorde et signalement af den efterlyste mand sent tirsdag eftermiddag.
  - Vi har fået flere tip og bud på konkrete personer, som vi nu efterforsker, siger politikommissær John Weber Pedersen til TV SYD.
  Hændelsen, der førte til efterlysningen, fandt sted tirsdag kl. 07.55 på en sti ved Flintholmvej i Nordborg. To piger på henholdsvis seks og 11 år gik på stien, da en mand henvendte sig til dem og spurgte, om de ville med ham hjem. Manden havde afskærmet stien, så børnene ikke kunne komme forbi. De gik derfor ad en anden rute til skolen.
  
  Måske psykisk syg mand
  Syd- og Sønderjyllands Politi understreger, at manden på intet tidspunkt havde fat i børnene, og han forsøgte heller ikke at gøre dem noget. Men politiet vil dog stadig gerne i kontakt med manden, da han kan være psykisk syg og eventuelt har brug for lægehjælp.
  Syd- og Sønderjyllands Politi kan kontaktes på telefon 1-1-4.
  SIGNALEMENT
  - Mand- Dansk af udseende- Talte dansk- 50-60 år- Cirka 160 centimeter høj- Skaldet på toppen med gråt, mellemlangt hår i siderne​​​​​​- Spinkel af kropsbygning- Skæv i ansigtet- Var iført lang, mørkegrå frakke, som gik ned til knæene, med store lyse knapper foran, mørkeblå jeans samt orange sportssko med hvide striber
  
  